## Mit nyerhetek, ha a Proof of Concept pályázaton indulok?

A Proof of Concept Alapból finanszírozott pályázatra beérkezett projektötleteket üzleti, kutatói és oktatói szféra szakértői fogják elbírálni, majd egy mentort jelölünk ki a nyertes, vagyis megvalósítandó projektek mellé. Amikor elindul a projekt megvalósítása az ötletgazda a saját projektjét önállóan valósítja meg, ugyanakkor számíthat egy mentor támogató segítségére. A „PoC pályázat” kifejezett célja a technológiai és piaci elem. Fontos a piacosíthatóság, ugyanakkor még kezdeti szintű ötletet keresünk, vagyis még nem szükséges a piaci vagy pénzügyi finanszírozói kapcsolat megléte, ennek kialakítását, mentorainkkal elősegítjük.

## Ki pályázhat?

A „PoC pályázatot” ajánljuk hallgatóinknak, DLA hallgatóinknak, és várjuk munkatársaink projektötleteit is! Hallgatóinknak a projekt megvalósítása alatt aktív hallgatói jogviszonnyal kell rendelkeznie.

## Levelezős hallgató is pályázhat?

Igen, levelezős hallgató is pályázhat. Fontos, hogy a projekt megvalósítása alatt aktív hallgatói jogviszonya legyen.

## Több pályázati ötletem is van. Egyszerre több pályázatot is benyújthatok?

Igen, bármennyi pályázat beadható.

## Meddig kell a pályázatomat benyújtanom?

A „PoC pályázat” benyújtásának határideje: **2022. február 25. (péntek) 14:00.**

## Hogyan kell benyújtani a pályázatot, hova kell küldeni?

Az innovaciospalyazat@mke.hu e-mailcímre küldd el

1. a kitöltött pályázati űrlapot,
2. költségtervet
3. és adatkezelési nyilatkozatot (beillesztve a pályázati űrlapba).

## Kell-e csatolni az űrlapon kívül egyéb dokumentumot?

A kitöltött pályázati űrlapot szükséges csatolni, a beillesztett adatkezelési nyilatkozattal, valamint a pályázati költségtervet.

## Többen is készíthetünk egy pályázatot?

Lehetséges egyedül pályázni és többen is beadhattok projektötletet. Ebben az esetben, mindenki neve szerepeljen az űrlapon és mindenkinek szükséges kitöltenie az adatkezelési nyilatkozatot.

## Mikor tudjuk meg, hogy nyert-e a pályázatunk?

A „PoC pályázat” eredményhirdetésének várható időpontja: **2022. március 28.**

A pályázókat e-mailben értesítjük az eredményről.

## Nem írtam még soha pályázatot. Van esélyem sikeresen pályázni?

Természetesen. A pályázatnak az is a célja, hogy rutint szerezzenek az ötlettel rendelkezők. Elgondolkodjanak (költségvetés, versenytárs, előny/hátrány stb.) és felkeltsék a bírálók érdeklődését, meggyőzzék őket, hogy érdemes foglalkozni az ötlettel.

A pályázati űrlap egy leegyszerűsített sablon, 5 kérdésre kell rövid választ adni.

## Milyen hosszú időtartamra tervezhetem a projektet?

Maximum 9 hónapos lehet a projektterv.

## Mekkora összegre pályázhatok?

Támogatási összeg: 2-7 millió Forint között lehet.

##  Milyen részletes költségvetést kell készíteni?

Minél részletesebb, annál inkább meggyőzhetők a bírálók, hogy jó helyre és jó célból megy a támogatás.

Használd a Költségterv excel sablonját!

Tervezhetsz magad számára havi ösztöndíjat, ami azért is előnyös, mert ezt az összeget arra használod fel, amire szeretnéd, nem kell vele elszámolnod, mire költötted; így olyan tételeket is tudsz finanszírozni, amelyeket az elszámolási szabályok szerint nem tudunk a projekt költségvetéséből állni

Gondolj felmerülő anyagköltségre, igénybe vett szolgáltatásra.

A projekt megvalósításához szükséges tevékenységeket kell jól előre átgondolnod a költségvetés készítésénél, és a tevékenységek végrehajtásához szükséges összegeket kell megtervezned.

## Milyen költségek számolhatók el a projekt során?

* 1. anyag vásárlása;
	2. szolgáltatás igénybevétele.
	3. Pályázatonként a pályázat megvalósítója maximum havi 100.000,- Forint hallgatói ösztöndíjat is betervezhet.

Nem támogatható és nem finanszírozható különösen, de nem kizárólag:

1. cégalapítás;
2. bérköltség;
3. eszközvásárlás;
4. utazás;
5. reprezentáció.

## Szívesen illusztrálnám a pályázatomat. Képek, ábrák is lehetnek a pályázati űrlapban?

Igen, és valamennyi kérdésre keress választ, ne hagyj megválaszolatlanul egy kérdést sem az űrlap kérdései közül!

## Ha kérdésem merülne fel, kihez fordulhatok?

Ha nem találtad meg a választ a pályázati kiírásban, a pályázati útmutatóban, vagy a GYIK-ben, akkor kérdésedet az innovaciospalyazat@mke.hu e-mail címre küldd el, munkatársaink legkésőbb 2 munkanapon belül válaszolnak.

Az MKE Innovációs és Tudásközpont **konzultációs workshopot** tart a pályázat benyújtása előtt: **2022. február 16-án szerdán**.

Várjuk a pályázatokat!